Minister van polisie beskryf SA as ŉ oorlogsoneGenl. Bheki Cele, minister van polisie (Foto: ANA) Suid-Afrika se moordsyfer is so hoog dat Suid-Afrikaners tereg kan aanvoer hulle woon in ‘n oorlogsone, het die minister van polisie, genl. Bheki Cele, vanoggend gesê. Cele het gesê dit sal niemand baat om te ontken dat daar geen goeie nuus in die misdaadsyfers is nie, en hy het belowe dit sal volgende jaar beter lyk. Die slegste nuus was ŉ toename van 6,9% in die moordsyfer. Dit is 1 320 moorde meer as verlede jaar. Sowat 57 Suid-Afrikaners word daagliks in die land vermoor, met die algehele moordsyfer vir die jaar geëindig op 31 Maart vanjaar wat op 20 335 te staan gekom het. Die meeste moorde, naamlik 308, het verlede jaar in Nyanga in die Wes-Kaap voorgekom, gevolg deur Umlazi (KwaZulu-Natal), Philippi-Oos (Wes-Kaap), Inanda (KwaZulu-Natal), Delft (Wes-Kaap), Khayelitsha (Wes-Kaap), Kraaifontein (Wes-Kaap), Gugulethu (Wes-Kaap), Mthatha (Oos-Kaap) en Mfuleni (Wes-Kaap). Cele het toegegee dat daar geen vreugde uit die syfers te put is nie, en dat die polisiediens die bal laat val het. Hy het gesê dit kan nie so voortgaan nie. Sedert hy vroeër vanjaar minister van polisie geword het, is baie nuwe planne wel in werking gestel om misdaad strategies en struktureel te bestry. Wat die 17 prioriteitsmisdade betref, was daar oor die algemeen ŉ klein afname, maar volgens Cele kan dit eenvoudig nie so voortgaan nie. Die nasionale polisiekommissaris, genl. Khehla Sitole, het gesê van die 2,916 miljoen ernstige misdade wat aangemeld is, was 36% kontakmisdade, 31% misdade teen eiendom, 7% verwant aan kontakmisdade en die res is onder ŉ verskeidenheid ander misdaadsoorte ingedeel. Die aantal seksuele misdade het tot bo 50 000 toegeneem, wat ŉ toename van sowat 5% bo verlede jaar verteenwoordig, maar nietemin ŉ groot daling verteenwoordig sedert 2008, toe daardie syfer 69 000 beloop het. Klein afnames is aangeteken in die aantal pogings tot moord (18 232 vanjaar) en ernstige aanrandings (sowat 212 000 vanjaar). Die grootste sukses waarop die polisie aanspraak kan maak, is in die bekamping van transitorooftogte. Verskeie baasbreine agter die rooftogte is aangekeer. Die grootste aantal moorde word gekoppel aan dispute in hostelle, gevolg deur bendebedrywighede, vigilantemisdaad, taxigeweld, onwettige mynboubedrywighede, moorde op polisielede, plaasmoorde en politieke moorde. In reaksie het die DA by monde van sy parlementslid Zak Mbhele gesê die regering bestee slegs R1 500 per jaar aan die beveiliging van elke gewone Suid-Afrikaner teenoor meer as R9 miljoen per BBP van die regering. Hoewel die aantal verkragtings afgeneem het, word 109 Suid-Afrikaners elke dag verkrag, het Mbhele uitgewys en by 625 huise word daagliks ingebreek. Boonop vind ongeveer een transitorooftog per dag plaas. Die leier van die VF Plus, dr. Pieter Groenewald, het gesê die werklikheid is dat Suid-Afrika se misdaadsyfer vir die sesde agtereenvolgende jaar gestyg het, en dat die moordsyfer nou vyf keer die wêreldgemiddeld is. Groenewald het uitgewys dat moord die afgelope ses jaar met 31%, motorkapings met 73% en huisbraak met 32% toegeneem het. Hy het gesê veral vroue en kinders se kwesbaarheid vir misdaad neem voortdurend toe.